Nafarroako Parlamentuko Mahaiak, 2021eko azaroaren 30ean egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea Isabel Olave Ballarena andreak aurkezturiko mozioa, zeinaren bidez Nafarroako Gobernua premiatzen baita Espainiako Gobernuari eska diezaion Genero-indarkeriaren aurkako Estatu Itunari dagozkion aparteko funtsak jasotzea Nafarroak.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2021eko azaroaren 30ean

Lehendakaria: Unai Hualde Iglesias

MOZIOAREN TESTUA

Nafarroako Gorteetako kidea izan eta Navarra Suma talde parlamentarioari atxikita dagoen Isabel Olave Ballarenak, Legebiltzarreko Erregelamenduan ezarritakoaren babesean, honako mozio hau aurkezten du, Osoko Bilkuran eztabaidatzeko: Nafarroako Gobernua premiatzen da Espainiako Gobernuari eska diezaion genero-indarkeriaren aurkako Estatu Itunari dagozkion aparteko funtsak jasotzea Nafarroak.

Zioen azalpena

2020ko maiatzean, Nafarroako Gobernuak iragarri zuen Estatuari erreklamatu diola genero-indarkeriaren aurkako Estatu Itunari dagozkion aparteko funtsak jasotzea Nafarroak.

Orobat adierazi zuen balorazio positiboa egin zuela Berdintasun Ministerioak hartutako konpromisoa dela-eta, zeinaren arabera Nafarroak genero-indarkeriaren aurkako Estatu Itunari dagozkion aparteko funtsak jasoko bailituzke, hori negoziatu eta adostu eginen zutela bi aldeek Hitzarmen Ekonomikoaren Koordinazio Batzordean eta funts horien banaketa batzordearen hurrengo bilkuran aztertuko zela.

Eta hau ere bai: Nafarroako Gobernuak bai legegintzaldi honetan bai honen aurrekoan ere aldeztu duen irizpidea izan dela Nafarroak, funtsak aparteko izaerakoak diren aldetik, horiek eskuratzeko eskubidea duela.

Erabaki proposamena:

Nafarroako Parlamentuak Nafarroako Gobernua premiatzen du Espainiako Gobernuari eska diezaion Genero-indarkeriaren aurkako Estatu Itunari dagozkion aparteko funtsak jasotzea Nafarroak, eta hori atzeraeraginez egin dadila.

Nafarroan, 2021eko azaroaren 25ean

Foru parlamentaria: Isabel Olave Ballarena